Timbroù Antarktika - Tiriad Breizh-Veur

Douar Graham 

Douar Graham eo anv an takad eus ledenez Antarktika dindan aotrouniezh ar Rouantelezh-Unanet. Didud eo, war-bouez ar skipailhoù skiantourien a labour er c’hreizennoù-enklask.
Hervez ar velestradurezh e oa un tiriad-suj eus an Inizi Maloù betek 1962.

E 1944 e teuas er-maez ur rummad 8 timbr a ranke bezañ implijet e Douar Graham. Dreistmoullet e voe timbroù an Inizi Maloù istitlet “FALKLAND ISLANDS” gant ar gerioù GRAHAM LAND DEPENDENCY OF.

Reiñ a raent da anaout loened ar vro (deñved, lapoused) ha savadurioù istorel treset e-kichen poltred ar roue George VI e-barzh un ovalenn.

 Inizi Orc'h ar Su 
Emañ an enezeg e Meurvor Atlantel ar Su pellañ, nepell diouzh Antarktika. ‘’Coronation Island’’ eo anv an enezenn vrasañ. Bonioù skiantel zo staliet war an enezeg abaoe 1904.
Tiriad-suj eus an Inizi Maloù e oa betek 1962, dindan aotrounezh ar Rouantelezh-Unanet emañ, arc’het gant Arc'hantina. 
Dreistmoullet e voe an hevelep timbroù eus an Inizi Maloù istitlet “FALKLAND ISLANDS” implijet e tiriadoù all ar c’hontre gant ar gerioù SOUTH ORKNEYS DEPENDENCY OF avat.

Inizi Shetland ar Su 
Dreistmoullet e voe an hevelep timbroù eus an Inizi Maloù istitlet “FALKLAND ISLANDS” implijet e tiriadoù all ar c’hontre gant ar gerioù SOUTH SHETLANDS DEPENDENCY OF avat.

 Tiriadoù-suj an Inizi Maloù 
Timbroù gant an alc’hwez “Falkland Islands Dependencies” a voe graet ganto etre 1946 hag ar bloaz 1962 war Douar Graham, inizi Shetland ar Su hag Orc’h ar Su, mui inizi Georgia ar Su.

 Tiriadoù Breizhveurat en Antarktika  

E 1962 e voe savet ez-ofisiel Tiriad Antarktika Breizh-Veur (British Antarctic Territory pe BAT e saozneg), unan eus ar 14 Tiriad Tramor eus Breizh-Veur e pevar c’horn ar bed. E-maez ar framm-se e chomas Inizi Georgia ar Su avat.

Gant melestradurezh Postoù ar Rouantelezh-Unanet e vez embannet bep bloaz un toullad rummadoù timbroù brav alies, troet war an natur e broioù ar su-pellañ, poltred an ergerzhourien o deus dizoloet ar vro (rummad 15 timbr 1973 da skwer, gant James Cook, John Biscoe, James Clark Ross, Dumont d’Urville, Jean-Baptiste Charcot…), gweledvaoù heverk, hep disoñjal darvoudoù a bouez e tiegezh ar rouanez Elesbed II.

 Levrlennadur 
Grant, B.S.H. The Postage Stamps of the Falkland Islands and Dependencies. London: Stanley Gibbons, 1952.

Rummad:Timbroù Antarktika - Tiriad Breizh-Veur
Antarktika - Tiriad Breizh-Veur